ครม.สั่งจ่ายน้ำท่วมครอบครัวละ3หมื่น
ครม.ช่วยน้ำท่วมครอบครัวละ 3 หมื่นบาท พร้อมสินเชื่อช่วยฟื้นฟูเพียบ
30 ต.ค. 2565

ครม.ช่วยน้ำท่วมครอบครัวละ 3 หมื่นบาท พร้อมสินเชื่อช่วยฟื้นฟูเพียบ 
นางฐิติมา ฉายแสง โฆษกประจำสำนักนายกรัฐมนตรี แถลงภายหลังการประชุมคณะรัฐมนตรี (ครม.) ว่า ครม.มีมติให้กระทรวงมหาดไทยเร่งสำรวจบ้านผู้ประสบภัยที่ได้รับความเสียหายเพื่อจัดงบประมาณช่วยเหลือครอบครัวละไม่เกิน 3 หมื่นบาท และประสานการช่วยเหลือในรูปแบบอื่นๆ 
หากประสบภัยร้ายแรงและถึงชีวิต จะมีการปรับปรุงโครงสร้างหนี้และการพักชำระหนี้ 3 ปีให้กับเกษตรกร โดยกระทรวงการคลังจะเป็นผู้รับผิดชอบ ธนาคารเพื่อการเกษตรและสหกรณ์การเกษตร (ธ.ก.ส.) จะดำเนินการ 2 โครงการ คือ สินเชื่อเพื่อฟื้นฟูการประกอบอาชีพเกษตรกรวงเงิน 3 หมื่นล้านบาท อัตราดอกเบี้ยต่ำกว่าปกติ 3% ต่อปี และสินเชื่อเพื่อฟื้นฟูและพัฒนาคุณภาพชีวิตเกษตรกรวงเงิน 3 หมื่นล้านบาท อัตราดอกเบี้ยลูกค้ารายย่อยชั้นดี ที่ปัจจุบันอยู่ที่ 7% เป็นเวลา 35 ปี หรือยาวกว่านั้น โดยเกษตรกรที่ไม่ได้เป็นลูกค้าของ ธ.ก.ส. ก็สามารถขึ้นทะเบียนเป็นลูกค้าได้
สำหรับผู้ประสบภัยที่ฝึกอบรมอาชีพอยู่ในศูนย์พักพิง จะได้รับเบี้ยเลี้ยง 120 บาทต่อวัน และหากมีความประสงค์จะทำงานต่อ จะมีการจัดหางานให้ทำต่อในศูนย์พักพิง และจะได้รับค่าจ้างตามอัตราค่าจ้างขั้นต่ำในแต่ละพื้นที่ รวมทั้งหางานอาชีพนอกศูนย์พักพิงที่มีตำแหน่งงานว่างกว่า 3 หมื่นตำแหน่ง 
น.ส.อนุตตมา อมรวิวัฒน์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติวงเงินชดเชยรวม 2.55 หมื่นล้านบาท เพื่อดำเนินมาตรการสินเชื่อเพื่อช่วยเหลือผู้ประกอบการเอสเอ็มอีที่ได้รับผลกระทบอุทกภัย แบ่งเป็นสินเชื่อแก่ผู้ประกอบการวงเงิน 1 แสนล้านบาท ให้กู้รายละไม่เกิน 10 ล้านบาท แต่หากเป็นเงินทุนหมุนเวียนจะให้แค่ 5 ล้านบาท โดยบรรษัทประกันสินเชื่ออุตสาหกรรมขนาดย่อม (บสย.) จะค้ำประกันให้ ซึ่งคาดว่าจะชดเชยไม่เกิน 2.3 หมื่นล้านบาท และสินเชื่อดอกเบี้ยต่ำผ่านการให้วงเงินซอฟต์โลนจากธนาคารออมสิน ซึ่งจะนำเงิน 2 หมื่นล้านบาท ไปฝากธนาคารพาณิชย์ในอัตราดอกเบี้ย 0.01% เพื่อให้ธนาคารพาณิชย์สมทบเพื่อปล่อยกู้อีก 2 หมื่นล้านบาท แก่ผู้ประสบอุทกภัยในอัตราดอกเบี้ย 3% เป็นเวลา 3 ปี ซึ่งคาดว่ารัฐบาลจะชดเชยให้ 2,532 ล้านบาท
ทั้งนี้ สำหรับการค้ำประกันผ่าน บสย. วงเงินรวม 1 แสนล้านบาท จะคิดค่าธรรมเนียมแค่ 1.75% ของวงเงินค้ำประกันสินเชื่อ ทั้งนี้จะต้องยื่นคำขอภายใน 1 ปี นับแต่ ครม.มีมติเห็นชอบ